Document ID: 31988D0011

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 11ης Δεκεμβρίου 1987
σχετικά με το πολυετές πρόγραμμα προσανατολισμού της υδατοκαλλιέργειας (1987-1991) που υπέβαλαν οι Κάτω Χώρες στο πλαίσιο του κανονισμού (ΕΟΚ) αριθ. 4028/86 του Συμβουλίου
(Το κείμενο στην ολλανδική γλώσσα είναι το μόνο αυθεντικό)
(88/11/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με τις κοινοτικές ενέργειες για τη βελτίωση και την προσαρμογή των διαρθρώσεων του τομέα της αλιείας και της υδατοκαλλιέργειας (1), και ιδίως το άρθρο 4,
Εκτιμώντας:
ότι η ολλανδική κυβέρνηση διαβίβασε στην Επιτροπή, στις 29 Απριλίου 1987, πολυετές πρόγραμμα προσανατολισμού της υδατοκαλλιέργειας, το οποίο καλείται στο εξής «πρόγραμμα»· ότι ανακοίνωσε, στις 2 Ιουλίου 1987, τα τελευταία συμπληρωματικά στοιχεία σχετικά με το πρόγραμμα αυτό·
ότι το πρόγραμμα αποσκοπεί σε μια λογική εξέλιξη της παραγωγής της ολλανδικής υδατοκαλλιέργειας, τόσο σε θαλάσσια όσο και σε γλυκά ύδατα· ότι η εξέλιξη αυτή θα έπρεπε, κατ' αρχή, να αφορά τις εκτροφές «σε δεξαμενές» με γλυκά ύδατα· ότι για την υλοποιήση του προγράμματος αυτού κρίνονται απαραίτητες επενδύσεις της τάξης των 20 εκατομμυρίων ECU·
ότι, λαμβανομένης υπόψη της προβλεπόμενης εξέλιξης των αλιευτικών πόρων, της αγοράς προϊόντων αλιείας και υδατοκαλλιέργειας, των μέτρων που λαμβάνονται στο πλαίσιο της κοινής αλιευτικής πολιτικής καθώς και των κατευθυντηρίων γραμμών της πολιτικής αυτής, το πρόγραμμα πληροί τους όρους που καθορίζονται στο άρθρο 2 του κανονισμού (ΕΟΚ) αριθ. 4028/86 και μπορεί να αποτελέσει το πλαίσιο των κοινοτικών και εθνικών χρηματοδοτικών παρεμβάσεων στο σχετικό τομέα·
ότι εντούτοις, εμφανίζονται ορισμένες τεχνικές δυσκολίες στην εκτροφή χελιών· ότι η ανάπτυξη «σε δεξαμενές» της παραγωγής αυτής επηρεάζεται από τον εφοδιασμό σε ιχθύδια· ότι η εμπειρία του παρελθόντος δείχνει ότι η εκτροφή του γατόψαρου αντιμετωπίζει δυσκολίες εμπορίας·
ότι ο τομέας της υδατοκαλλιέργειας αναπτύσσεται σε εμπορικό περιβάλλον που χαρακτηρίζεται από ανάπτυξη του διεθνούς ανταγωνισμού·
ότι η εξέλιξη της αγοράς σολωμοειδών μπορεί να οδηγήσει στην υποχρέωση μεταβολής των στόχων που καθορίζονται για την παραγωγή πέστροφας·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Δομών της Αλιείας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται με τους όρους της παρούσας απόφασης, το πολυετές πρόγραμμα προσανατολισμού της υδατοκαλλιέργειας (1987-1991) που διαβίβασε η ολλανδική κυβέρνηση στις 29 Απριλίου 1987, όπως συμπληρώθηκε τελευταία στις 2 Ιουλίου 1987.
Άρθρο 2
1. Θα πρέπει να δοθεί ιδιαίτερη προσοχή στη βιωσιμότητα των εκτροφών χελιών από τεχνική άποψη καθώς και στον επαρκή και τακτικό εφοδιασμό τους σε ιχθύδια.
2. Η ανάπτυξη της παραγωγής γατόψαρου θα πρέπει να γίνει με ιδιαίτερη σύνεση σε συνάρτηση με την εξέλιξη της αγοράς του είδους.
3. Οι στόχοι του προγράμματος που αφορούν την παραγωγή πέστροφας θα πρέπει να αναθεωρηθούν στην περίπτωση που θα προκύψουν σημαντικές μεταβολές στην αγορά των σολωμοειδών.
Άρθρο 3
Η παρούσα απόφαση δεν προδικάζει ενδεχόμενες κοινοτικές χρηματοδοτικές συνδρομές για μεμονωμένα σχέδια επενδύσεων.
Άρθρο 4
Η παρούσα απόφαση απευθύνεται στο Βασίλειο των Κάτω Χωρών.
Βρυξέλλες, 11 Δεκεμβρίου 1987.

Labels: 18
19
6